**Toimenkuvista yhtenevyyttä ja laatua perheneuvolatyölle**

Kirsti Palonen 29.1.2021

Viime vuonna Beit Atfal Assumoudissa (BAS) hyväksyttiin pitkään valmisteltu mielenterveystyön strategiasuunnitelma. Sen jälkeen mielenterveystyön koordinaattori Khawla Khalaf keskusteli kaikissa viidessä perheneuvolassa strategian päämääristä.

El Bussin perheneuvolan henkilökunta on valmistellut luonnokset toimenkuviksi, jotka liittyvät kiinteästi strategiasuunnitelmaan. Suunnitelma pohjaa yhteisöperusteiseen lähestymistapaan ja korostaa tiimityön merkitystä. Tämä näkyy myös toimenkuvaluonnoksissa samoin kuin pyrkimys kansainvälisiin standardeihin. Nyt nämä luonnokset on lähetetty perheneuvoloiden työntekijöille kommentteja varten.

Psykiatrin, psykologin, toimintaterapeutin, puheterapeutin psykomotorisen terapeutin ja yhteisötyöntekijän toimenkuvaluonnoksien alussa todetaan, että mielenterveyspalveluissa noudatetaan kansainvälisiä suosituksia ja näyttöön perustuvia hoitokäytäntöjä. Kaikki ovat moniammatillisen asiantuntijatiimin aktiivisia jäseniä, ja tiimi työskentelee yhteisöperusteisen kuntoutusmallin mukaisesti.

Kaikkien kohdalla mainitaan myös eettisten sääntöjen noudattaminen ja luottamuksellisuus sekä oman järjestön, ammatin ja maan terveysviranomaisten sääntöjen ja määräysten noudattaminen. Yhteisötyöntekijän toimenkuvassa eettiset säännöt on myös lueteltu yksityiskohtaisesti yhdeksänä kohtana. Tämä selittynee sillä, että heidän kosketuksensa perheiden elämään on toisenlainen kuin muilla työntekijöillä. Kotikäyntien aikana he saavat runsaasti intiimiä tietoa perheiden elämästä. He myös asuvat usein asiakasperheidensä läheisyydessä, mikä korostaa ammatillisen roolin vaatimusten noudattamista.

**Tiimityön tehostaminen yhteisillä säännöillä**

Moniammatillinen tiimityö ei ole ollut yleinen mielenterveystyön malli Libanonissa, mikä tekee ymmärrettäväksi, että siitä kirjoitetaan yksityiskohtaisesti luonnoksissa. Pyrkimys tiimin yhtenäisyyteen näkyy yhtenevissä tiimityön velvoitteissa. Ne ovat luonnoksissa paljolti yhteneväiset, vaikka sanamuodot ja painotukset jossain määrin vaihtelevat. Kaikkien tulee osallistua viikoittaisiin tiimin kokouksiin.. Kunkin tehtävä on keskustella uusista asiakkaista, hoitosuunnitelmista, edessä olevista haasteista, esitellä omat arvionsa ja kertoa hoidon etenemisestä. Joissakin toimenkuvaluonnoksissa mainitaan tässä yhteydessä myös organisatoristen ja hallinnollisten tehtävien käsittely. Tiimin kesken keskustellaan hoidon kiireellisyysjärjestyksestä ja pyritään tasaamaan työmäärää.

Tiimin hallinnollinen ja sisällöllinen työnjako tulee toimenkuvissa näkyviin. Psykiatri on tiimin johtaja. Hän toimii tiimin koordinaattorina ja kutsuu koolle kokouksia, joissa käsitellään hallinnollisia ja terapeuttisia kysymyksiä. Hän ottaa ensimmäiseksi arvioitavakseen perheneuvolaan tulijat, tekee oman arvionsa ja ohjaa hoitoon otetut asiakkaat yhdelle tai useammalle perheneuvolan asiantuntijoista.

Tiimin työnjaossa yhteisötyöntekijällä on merkittävä rooli yhteisöperusteisen kuntoutusmallin toteutumisessa. Hän tekee työtä ruohonjuuritasolla perheissä. Psykologin, toimintaterapeutin, psykomotorisen terapeutin ja puheterapeutin tiimitehtäviin kuuluu tukea, työnohjata ja kouluttaa häntä työssään.

Perheneuvolat ottavat vastaan harjoittelijoita. Psykologin, puheterapeutin, toimintaterapeutin ja psykomotorisen terapeutin toimenkuviin sisältyy alansa opiskelijoiden tukeminen, työnohjaaminen ja kouluttaminen. Heidän pitää huolehtia siitä, että opiskelijat voivat osallistua tiimin kokouksiin.

Työn raportoinnista ja dokumentoinnista muistutetaan toimenkuvaluonnoksissa paikoin yksityiskohtaisestikin. Pyynnöstä työntekijät kirjoittavat raportteja myös vanhemmille tai kouluille.

**Ammatillisia erityistehtäviä ja yhteisiä käytäntöjä**

Toimenkuvaluonnokset määrittelevät ammattien kliiniset tehtävät, yhteisötyöntekijän osalta sosiaalityön tehtävät. Kaikkien työntekijöiden toimenkuvissa korostetaan, että vanhemmat ovat kiinteä osa hoitosuunnitelmaa. Huoltajille suunnattu psykoedukaatio, ohjaus tai koulutus mainitaan kaikissa toimenkuvaluonnoksissa.

Perheneuvolan yhteisöllisestä lähestymistavasta kertoo, että psykologin, puheterapeutin, psykomotorisen terapeutin ja toimintaterapeutin toimenkuvaluonnoksissa mainitaan: ”Arvioi kommunikaatioympäristöjä ja sosiaalisia tekijöitä, jotka vaikuttavat häiriöiden ilmenemiseen, jatkumiseen ja vaikeutumiseen.” Vastapainoksi tulee tunnistaa parhaat yhteisön resurssit ja hoitomahdollisuudet.

Psykiatri noudattaa arvioissaan ja hoidossaan biopsykososiaalista lähestymistapaa. Hän tekee diagnooseja, mutta sama mainitaan myös psykologin toimenkuvassa. Psykiatri tekee ja toteuttaa hoitosuunnitelmia ja ohjaa asiakkaita muille työntekijöille. Tarvittaessa hän määrää lääkkeitä.

Psykologin erityistehtävä on arvioida lasten ja nuorten älyllisiä kykyjä ja kognitiivisia toimintoja, jotka vaikuttavat suorituskykyyn. Hänen tulee käyttää standardoituja testejä, jos niitä on saatavilla, tai validoituja menetelmiä. Toinen psykologin erityistehtävä on psykoterapia psykiatrin tai muiden kollegoiden hänen hoitoonsa ohjaamille lapsille käyttäen näyttöön perustuvia tekniikoita.

Psykomotorisen terapeutin ja toimintaterapeutin kliiniset tehtävät on pitkälti muotoiltu yhteneväisellä tavalla. He arvioivat motorisia, kognitiivisia, sensorisia, vuorovaikutuksellisia ja sosiaalisia valmiuksia. Perheympäristöä he arvioivat yhteisötyöntekijän kotikäyntien avulla (sosiaaliset tekijät ja taloudellinen tilanne). Hoito voi olla yksilö- tai ryhmämuotoista. Vanhemmat ja huoltajat voivat osallistua terapiasessioihin havainnoimalla ja harjoittelemalla kotona tehtävää kuntoutustyötä. Apuna käytetään myös videointia ja yksilöllistä ohjausta. Vanhemmat saavat säännöllisissä tapaamisissa ohjausta voidakseen kotona avustaa hoidossa.

Puheterapeutti arvioi äänteiden, puheen, sujuvuuden, suullisen ja kirjoitetun kielen kehitystasoa. Hän tekee diagnoosit nykyisen terminologian mukaisesti ja valitsee interventiot sopeuttaen ne yhteisöperusteiseen malliin. Muutoin kliinisiin tehtäviin toimenkuvassa on kirjattu paljon samaa kuin psykomotorisella terapeutilla ja toimintaterapeutilla, mutta yhteistyötä huoltajien ja yhteisötyöntekijän kanssa ei kuvata yhtä yksityiskohtaisesti.

Yhteisötyöntekijä vastaanottaa perheneuvolaan tulijat ja kirjoittaa heistä perustiedot. Hän työskentelee eniten vanhempien ja huoltajien kanssa. Yhteisötyöntekijän tehtäviin kuuluu psykoedukaatio motoriikan, puheen ja kielen viivästymistä, oppimisvaikeuksista, masennuksesta ym. Hän opastaa vanhempia toteuttamaan interventioita kotona ja opettaa ongelmanratkaisutaitoja. Perheneuvolassa hänen tehtäviinsä kuuluu yksilöinterventioita muiden työntekijöiden työnohjauksessa. Tavoitteena on siirtää terapeuttisia taitoja vanhemmille siten, että yhteisöterapeutti työskentelee lapsen kanssa vanhemman läsnä ollessa.

Lääkäriä lukuun ottamatta kaikkien työntekijöiden toimenkuvissa todetaan, että kriisitilanteissa, joissa tapaamiset eivät onnistu kasvotusten, käytetään online-alustoja ottaen huomioon perheiden erityispiirteet sekä kunnioittaen heidän yksityisyyttään, valintojaan ja resurssejaan. Online-interventiot sopeutetaan heidän mahdollisuuksiinsa ja taitoihinsa.

**Monenlaisia taitoja tarvitaan**

Lääkäriä lukuun ottamatta kaikki tiimin jäsenet voivat tarvittaessa myös jalkautua perheneuvolan ulkopuolelle. Erityisesti yhteistyökumppaneina mainitaan koulut ja päiväkodit. Yhteisötyöntekijän erityisvastuulla ovat kodit. Hän järjestää kampanjoita ja osallistuu vanhempainneuvoston kokouksiin ja toimintoihin. Muiden toimenkuvissa on esillä valistustyö vanhemmille ja huoltajille. Puheterapeutin toimenkuvassa mainitaan puhehäiriöiden ehkäisyohjelman kehittäminen kohderyhminä esim. vanhemmat, lastentarhanopettajat ja opettajat.

Yhteisötyöntekijän toimenkuvassa on myös kohta vaadittavasta tietotasosta. Se muistuttaa mielenterveys-, perhe-, yhteisötyötä tekevän sosiaalityöntekijän koulutusohjelman aihealueluetteloa.

Kaikkien paitsi lääkärin toimenkuvien lopussa on lueteltu työssä vaadittavat taidot. Psykologin, puheterapeutin, psykomotorisen terapeutin ja toimintaterapeutin toimenkuvissa tämä kohta on hyvin samanlainen. Ensimmäiseksi todetaan, että heidän tulee olla tiimin yhteistyökyisiä jäseniä. Heillä pitäisi olla organisointi- ja johtamistaitoja ja kykyä työskennellä tehokkaasti paineen alla. He tarvitsevat ihmissuhde-, kommunikaatio- ja ajanhallintataitoja. He oppivat nopeasti, ovat työteliäitä ja joustavia. Microsoft Officen tuntemus on välttämätön.

Yhteisötyöntekijän toimenkuvassa korostuvat ammatillisten taitojen hallinta kuten kuuntelu, kommunikaatio, haastattelu, kouluttaminen, vihan ja tunteiden hallintatekniikat, rentoutumistekniikat ja stressinhallinta.

Toimenkuvaluonnoksissa on vielä hiomista. Tuntuu, että paikoin jotain puuttuu, paikoin taas on liikaa. Mutta työ on saatu alulle, ja perheneuvolan työntekijät sitoutettu työstämisprosessiin.